ΕΝΟΤΗΤΕΣ

4. ΑΘΗΝΑ : ΑΠΟ ΤΗ ΒΑΣΙΛΕΙΑ ΣΤΗΝ ΑΡΙΣΤΟΚΡΑΤΙΑ, σελ. 50

**5.** ΑΘΗΝΑ :ΠΟΡΕΙΑ ΠΡΟΣ ΤΗ ΔΗΜΟΚΡΑΤΙΑ, σελ. 52

**2.** ΤΟ ΔΗΜΟΚΡΑΤΙΚΟ ΠΟΛΙΤΕΥΜΑ ΣΤΑΘΕΡΟΠΟΙΕΙΤΑΙ

– Ο ΠΕΡΙΚΛΗΣ ΚΑΙ ΤΟ ΔΗΜΟΚΡΑΤΙΚΟ ΠΟΛΙΤΕΥΜΑ, σελ. 71

**3.** Η ΛΕΙΤΟΥΡΓΙΑ ΤΟΥ ΠΟΛΙΤΕΥΜΑΤΟΣ. ΟΙ ΛΕΙΤΟΥΡΓΙΕΣ, σελ. 73

Θα απορείτε με τόσες ενότητες μαζί που βλέπετε στον τίτλο του μαθήματος. Όμως πιστεύω πως πρέπει να τις εξετάσουμε ως ένα σύνολο, ειδικά τώρα που είμαστε μακριά. Θα καταλάβετε αργότερα τι εννοώ.

Σίγουρα δε πρόκειται για μάθημα μιας φοράς, γι’ αυτό θα το μελετάμε σιγά – σιγά.

Αυτό που έχει την πιο μεγάλη σημασία είναι να μελετήσετε πολύ προσεκτικά, όσα σας δίνω, γιατί αυτά τα κεφάλαια είναι εξαιρετικά σημαντικά. Μην αφήσετε κενό στο διάβασμά σας. Με κάποιο τρόπο, στο τέλος των ενοτήτων, θα ελέγξουμε πόσο καλά τα ξέρετε.

-------------------------------------------

Η πορεία προς τη Δημοκρατία στην αρχαία Αθήνα γίνεται σε 4 ‘’βήματα’’.

Για να ξεκινήσουμε θα σας ζητήσω να **θυμηθείτε** την εξέλιξη των πολιτευμάτων. Την είχαμε φανταστεί σαν ‘’γραμμή του μετρό’’:

εδώ θα προσπαθήσω να την φτιάξω με παρόμοιο τρόπο :

α. Φυλετικό κράτος :Βασιλεία🡪

β. Πόλη – Κράτος :Αριστοκρατία🡪

Ολιγαρχία🡪 --------------->τυραννία

<---------------

🡪Δημοκρατία

Προσοχή : 1) άλλο Φυλετικό Κράτος / άλλο Πόλη – Κράτος (ξεκινάει από τον 8ο αι.

π.Χ.)

2) η Τυραννία είναι ‘’ανατροπή πολιτεύματος’’ και **όταν τελειώνει, με τον**

**θάνατο του τυράννου, η Πόλη – Κράτος επιστέφει στην Ολιγαρχία.**

Πιθανότατα θα παραμείνει σ’ αυτό το πολίτευμα.

3) δε θα φτάσουν όλες οι πόλεις στη Δημοκρατία

4) πρώτη φορά αυτό θα γίνει στη Αθήνα.

--------------------------------------------------

**1ο βήμα**

**Από τη Βασιλεία (του Φυλετικού Κράτους) στην Αριστοκρατία (της Πόλης – Κράτους)(ενότητα 4, σελ. 50)**

? Πότε γίνεται αυτό ; ------------> τον 8ο αι. π.Χ.

Η μετάβαση από την Βασιλεία στην Αριστοκρατία γίνεται ομαλά.

Στην Αθήνα τελευταίος βασιλιάς είναι ο Κόδρος.

**? Πώς κατανέμεται (μοιράζεται) η εξουσία στο αριστοκρατικό πολίτευμα ;**

**(πολύ σημαντικό σημείο για μελέτη / να το μάθετε καλά)**

**Απάντηση : η εξουσία στο αριστοκρατικό πολίτευμα κατανέμεται ως εξής :**

**. Άρχοντας – βασιλιάς : αν και λέγεται βασιλιάς έχει μόνο θρησκευτικές**

**αρμοδιότητες.**

**(αν είχε εξουσία θα μιλούσαμε για το προηγούμενο πολίτευμα και για το φυλετικό κράτος)**

**.. Επώνυμος άρχοντας : - αυτός έχει την ουσιαστική εξουσία.**

**- συγκαλεί την Εκκλησία του Δήμου**

**… Πολέμαρχος άρχοντας : έχει στρατιωτικές αρμοδιότητες**

**…. 6 Νομοθέτες : έχουν δικαστικές αρμοδιότητες**

**Μέχρι στιγμής έχουμε 9 άρχοντες : 1+1+1+6**

**….. Άρειος Πάγος : αυτό το δικαστήριο είναι υπεύθυνο για την τήρηση των**

**νόμων.**

**…… Εκκλησία του Δήμου : είναι η συνέλευση όλων των Αθηναίων.**

Σημαντικές διευκρινίσεις :

Θυμηθείτεπως και στη Σπάρτη οι βασιλιάδες δεν παίρνουν αποφάσεις, δεν έχουν ουσιαστική εξουσία. Αυτό στη Σπάρτη το κάνουν οι 5 Έφοροι.

Ο Άρειος Πάγος είναι το προπύργιο των αριστοκρατικών.Εξηγώ : είναι μια εξουσία την οποία κατά παράδοση έχουν οι αριστοκρατικοί. Και όσο αυτοί βρίσκονται εκεί, εμποδίζουν την πορεία προς τη δημοκρατία, γιατί από αυτή τη θέση ελέγχουν τα πράγματα. (Αυτό θέλω να το θυμάστε / θα το χρειαστούμε αργότερα).

Η Εκκλησία του Δήμου είναι η συνέλευση όλων των Αθηναίων πολιτών. Εξηγώ : όχι όλων των Αθηναίων γενικά. Μόνοόσων έχουν το δικαίωμα να είναι Αθηναίοι πολίτες. Σε αυτή την πρώτη φάση η Εκκλησία του Δήμου δεν έχει κάποια εξουσία. Είναι όμως εξαιρετικά σημαντικό το ότι υπάρχει. (Και αυτό θέλω να θυμάστε / Θα το καταλάβετε παρακάτω).

-----------------------------------------

? Το αριστοκρατικό πολίτευμα λύνει όλα τα προβλήματα στις Πόλεις – Κράτη ;

Όχι .

? Ποιοι δεν είναι ευχαριστημένοι και γιατί ;

α. οι έμποροι και οι βιοτέχνες, δηλαδή οι πλούσιοι του χρήματος. Αυτοί έχουν πλουτίσει από το θαλάσσιο εμπόριο και τη ναυτιλία και στηρίζουν την οικονομία της Αθήνας, αλλά δε συμμετέχουν στη εξουσία. Κάτι που θα ήθελαν.

Β. οι αγρότες : αυτοί παραμένουν φτωχοί και όταν δεν μπορούν να αντιμετωπίσουν τις οικονομικές τους υποχρεώσεις δανείζονται (από τους πλουσιότερους/ δεν υπάρχουν τράπεζες). Αν δεν μπορούν να αποπληρώσουν τα χρέη τους, γίνονται δούλοι του ανθρώπου που τους δάνεισε. Αυτοί όσο περνάει ο καιρός γίνονται όλο και περισσότεροι. Έτσι δημιουργείται πολύ σοβαρό κοινωνικό πρόβλημα.

? Ποιος θα μπορούσε να εκμεταλλευτεί αυτή την κοινωνική αναστάτωση ;

Όποιος θα ήθελε να γίνει τύραννος. Αυτό θα προσπαθήσει να κάνει το **632 π.Χ.** ο Κύλωνας. Δηλαδή να ξεγελάσει τους Αθηναίους, να τον φέρουν στην εξουσία και μετά εκείνος να εξυπηρετήσει μόνο τα δικά του συμφέροντα. Θα αποτύχει. Και ο ίδιος θα καταφέρει να φύγει για τα Μέγαρα. Όμως οι Αθηναίοι θα κυνηγήσουν τους οπαδούς του (όσους τον ακολουθούσαν) και όταν αυτοί (οι οπαδοί) θα καταφύγουν για προστασία σε βωμούς θεών, ως ικέτες (θυμηθείτε από την Οδύσσεια), τότε οι Αθηναίοι θα κάνουν το λάθος να παραβιάσουν το ιερό χώρο και να τους σκοτώσουν. Αυτό είναι **το ‘’Κυλώνειο άγος’’**.

Πληροφορία :Κατά την κατασκευή του Ιδρύματος Σταύρος Νιάρχος, στο Φάληρο, ήρθε στο φως αρχαιολογικός χώρος. Πρόκειται για ένα νεκροταφείο, που περιέργως βρισκόταν μακριά από την πόλη και επίσης οι σκελετοί που βρέθηκαν σ’ αυτό ήταν δεμένοι και είχαν υποστεί βασανισμό. Πιθανόν να πρόκειται για όσους σκότωσαν τους οπαδούς του Κύλωνα, οι οποίοι επειδή είχαν παραβιάσει ιερό χώρο και τον θεσμό της ικεσίας, είχαν προσβάλει τους θεούς και τιμωρήθηκαν με παραδειγματικό θάνατο.

**? Πώς η Αθήνα αντιμετώπισε αυτή την κρίση ;**

**Ανέθεσε στον Δράκοντα να συντάξει γραπτούς νόμους για να αντιμετωπιστεί το πρόβλημα. (Μέχρι τότε δεν υπήρχαν γραπτοί νόμοι).**

**? Ποιο ήταν, σύμφωνα με τον Δράκοντα, το πρόβλημα ;**

**Το πρόβλημα που κλήθηκε να λύσει ο Δράκων ήταν να αποκατασταθεί η τάξη στην Αθήνα.**

**Γι’ αυτό έφτιαξε πολύ σκληρούς νόμους, πολύ αυστηρούς, το 624 π.Χ.**

**Μ’ αυτούς ήθελε : α. να επιβάλει την τάξη στην πόλη**

**β. να επανέλθει η ησυχία στον τόπο**

**\* οι νόμοι αυτοί ήταν τόσο αυστηροί που κάποιοι είπαν πως ‘’τους έγραψε με αίμα’’ (φυσικά είναι μεταφορικό για να δείξει πόσο σκληροί ήταν)**

**? Λύθηκε το πρόβλημα στην πόλη με αυτούς τους νόμους ;**

**Αρχικά λόγω της αυστηρότητά τους οι νόμοι απέδωσαν. Δεν έλυσαν όμως το πρόβλημα.**

**? Ποιο ήταν το πραγματικό πρόβλημα της Αθήνας ;**

**(πολύ σημαντικό σημείο / να το προσέξετε)**

**Το πραγματικό πρόβλημα της Αθήνας ήταν ότι όλο και περισσότεροι πολίτες γίνονταν δούλοι, επειδή δεν μπορούσαν να αποπληρώσουν τα χρέη τους.**

Παρατήρηση :

Τη στιγμή που η Αθήνα θα αντιμετωπίσει το πραγματικό της πρόβλημα, θα κάνει και το επόμενο βήμα της πορείας της προς τη Δημοκρατία.

-------------------------------------------

**2ο βήμα**

**Από την Αριστοκρατία στην Ολιγαρχία(ενότητα5, σελ. 52)**

Τι ξέρω :

. Νόμοι του Δράκοντα : - ικανοποίησαν μόνο ένα μέρος των πολιτών

- ακόμα όμως οι Αθηναίοι γίνονταν δούλοι, αν δεν

μπορούσαν να πληρώσουν τα χρέη τους .

Αυτοί οι άνθρωποι ήταν πολλοί.

------------------------------------------------------------

Έτσι :

.. Το **594 π. Χ.**η Αθήνα ανέθεσε στον **Σόλωνα** να συντάξει νέους νόμους.

? Ποιος ήταν ο Σόλων ;

Ήταν ένας από τους 7 σοφούς του αρχαίου κόσμου.Ήταν ποιητής.

\*\*\* Οι νόμοι που έφτιαξε έγιναν η βάση του νομικού συστήματος της Αθήνας έως τα τέλη του 5ου αι. π.Χ. (το 594 είναι στην αρχή του 6ου αι. / ο 5ος είναι από το 500 έως το 401 / δηλαδή οι νόμοι αυτοί ίσχυσαν για περίπου 200 χρόνια) . Αυτό δείχνει πόσο αποτελεσματικοί ήταν. Μάλιστα σε αυτό το διάστημα η Αθήνα έφτασε στο ανώτερο σημείο της ακμής της (οικονομικά, κοινωνικά, πολιτικά και κυρίως πολιτισμικά)

**? Ποιο ήταν το πρόβλημα της Αθήνας σύμφωνα με τον Σόλωνα ;**

**Ότι οι Αθηναίοι γίνονταν δούλοι λόγω χρεών.**

**? Πώς το έλυσε ;**

**Με τη ‘’Σεισάχθεια’’ .**

**(να το μάθετε πάρα πολύ καλά, όπως σας το απαντώ παρακάτω)**

**? Τι ήταν η ‘’Σεισάχθεια’’ ;**

**Ήταν 3εις νόμοι, που θέσπισε ο Σόλων το 594 π.Χ. στην Αθήνα και προέβλεπαν :**

**1) κατάργηση όλων των χρεών**

**2) απελευθέρωση όσων είχαν γίνει δούλοι λόγω χρεών**

**3) απαγόρευση** δανεισμού (στο μέλλον) με εγγύηση την προσωπική ελευθερία του ατόμου

\*\*\* σημασία : η λέξη σεισάχθεια βγαίνει από δύο ρήματα : σείω(κουνάω) + άχθω(μεταφέρω βάρος) και σημαίνει : απόσειση βάρους = κουνάω το βάρος και το ρίχνω κάτω, άρα δεν το κουβαλάω πια.

Προσοχή : στην ερώτηση/απάντηση χρειάζεται και η σημασία της λέξης !

**? Ποιους άλλους νόμους συνέταξε (έφτιαξε) ο Σόλων ;**

(να το μάθετε πάρα πολύ καλά, όπως σας το απαντώ παρακάτω)

Θα συνεχίσω την αρίθμηση από τον αριθμό (4) γιατί οι 3εις πρώτοι νόμοι είναι αυτοί της Σεισάχθειας.

**4) διαίρεσε τους πολίτες σε 4ις τάξεις με βάση το εισόδημά τους και όχι την καταγωγή τους.Αυτό είχε ως αποτέλεσμα την αποδυνάμωση του αριστοκρατικού πολιτεύματος.**Γιατί ; επειδή πλούσιοι Αθηναίοι δεν ήταν μόνο οι ‘’άριστοι’’, αλλά και οι ‘’ολίγοι’’, δηλαδή και οι έμποροι και οι βιοτέχνες . Έτσι δε θα μπορούσαν οι άριστοι να αποτελούν μια ξεχωριστή τάξη, αλλά θα ήταν ανακατεμένοι. Ήταν πιο δίκαιο.

**5)διεύρυνε (μεγάλωσε) τον ρόλο της Εκκλησίας του Δήμου. Συμμετείχαν όσοι Αθηναίοι πολίτες είχαν συμπληρώσει το 20ο έτος της ηλικίας τους.**Θυμηθείτε : σας είπα νωρίτερα ότι η ύπαρξη και μόνο της Εκκλησίας του Δήμου ήταν πολύ σημαντική. Τώρα θα αρχίσει σιγά – σιγά να παίζει όλο και σημαντικότερο ρόλο.

**6) δημιούργησε τη Βουλή των Τετρακοσίων** (δηλαδή θα συμμετείχαν 100 από κάθε τάξη). **Αυτή προετοίμαζε τα θέματα που θα συζητούσαν στην Εκκλησία του Δήμου**.Θυμηθείτε : στη Σπάρτη αυτό το έκανε η Γερουσία

**7) δημιούργησε την Ηλιαία : ήταν δικαστήριο στο οποίο συμμετείχαν άτομα απ’ όλες τις τάξεις**.Στόχος της ήταν η εξάλειψη (να μην υπάρχει) της ανισότητας και η καλύτερη απονομή της δικαιοσύνης.Γιατί ; Επειδή, μέχρι τώρα, το μόνο δικαστήριο ήταν ο Άρειος Πάγος στον οποίο κυριαρχούσαν οι Αριστοκρατικοί. Σίγουρα θα ήταν πιο δίκαια τα πράγματα αν όλοι οι Αθηναίοι πολίτες, και όχι μόνο οι άριστοι, ήταν υπεύθυνοι για την τήρηση των νόμων.

**8)στέρηση πολιτικών δικαιωμάτων προβλεπόταν για όσους δεν έπαιρναν σαφή θέση στα κοινωνικά και πολιτικά θέματα**. Εξηγώ : Δεν μπορούμε να μιλάμε για δημοκρατία, να προσπαθούμε να τη φτάσουμε ή να την ονειρευόμαστε, τότε ή και σήμερα, αν σ ’αυτό δε συμμετέχουμε όλοι. Δε μπορεί, δηλαδή, κάποιος να μην κάνει τίποτα και να τα περιμένει όλα από τους άλλους.Σας θυμίζω τον όρο : ‘’ενεργός πολίτης’’, που σημαίνει τον πολίτη που συμμετέχει στα κοινά (σε όσα αφορούν την πόλη του) και αυτός είναι και ‘’υπεύθυνος πολίτης’’.Επίσης είναι σημαντικό ότι η χειρότερη τιμωρία που μπορούσε να επιβληθεί σ’ έναν ενεργό πολίτη ήταν (και για πολλούς είναι και σήμερα) η στέρηση των πολιτικών του δικαιωμάτων (δηλαδή να μην μπορεί να ψηφίζει και να ψηφίζεται).

Εσείς πρέπει να μάθετε μόνο τα υπογραμμισμένα. Τα υπόλοιπα τα διαβάζετε, είναι χρήσιμο να τα γνωρίζετε, αλλά δε χρειάζεται να τα μάθετε αυτολεξεί.

? Τι κατάφεραν τα μέτρα που πήρε ο Σόλων στην Αθήνα ;

Τα μέτρα του Σόλωνα : - ανακούφισαν τη λαϊκή τάξη

- εξίσωναν πλούσιους (‘’ολίγους) και ευγενείς (‘’άριστους’’)

? Έλυσαν όλα τα προβλήματα ;

Όχι.

Τέθηκε ξανά το αίτημα να ξαναμοιραστεί από την αρχή η γη σε όλους. Φυσικά οι φτωχότεροι δεν ήταν ικανοποιημένοι. Αλλά και οι πλουσιότεροι δε συμφωνούσαν να ξαναμοιραστεί η γη.

Αυτό οδήγησε σε ταραχές.

Και, όπως ήδη φαντάζεστε, κάποιος το εκμεταλλεύτηκε για να γίνει τύραννος.

Ο Πεισίστρατος(αριστοκράτης), με τον λαό που τον υποστήριξε, έγινε τύραννος.

Κατέλαβε την εξουσία και εγκαθίδρυσε τυραννικό πολίτευμα (τυραννία)

Ο Πεισίστρατος, όπως κάνουν συνήθως οι τύραννοι, έκανε πολλά εξωραϊστικά έργα.Εξηγώ : Εξωραϊστικά λέμε τα μεγάλα έργα, που διευκολύνουν τη ζωή των πολιτών. Καλό είναι βέβαια που γίνονται, αλλά στην πραγματικότητα οι τύραννοι τους τα προσφέρουν, επειδή τους στερούν όλα τα άλλα και κυρίως την ελευθερία τους.

Εκείνη την περίοδο στην Αθήνα έγιναν τα εξής έργα :

. Εννεάκρουνος πηγή (πηγή με 9 βρύσες)

.. Νέα αγορά

… Τελεστήριο της Ελευσίνας (από εκεί ξεκινούσε η πομπή των Παναθηναίων που κατέληγε στο Παρθενώνα)

…. Βιβλιοθήκη

Πράγματι πρόκειται για σπουδαία έργα, αλλά θυμόμαστε σε ποια περίοδο και για ποιον λόγο έγιναν.

Το 527 π.Χ. πεθαίνει ο Πεισίστρατος και τον διαδέχεται ως τύραννος ο Ιππίας, γιος του, μαζί με τον Ίππαρχο (θα ζήσει μέχρι το 513 π.Χ.), επίσης γιο του.

Το 510 π.Χ. οι Αθηναίοι ανατρέπουν την τυραννία. Ο Ιππίας εξορίζεται αρχικά και αργότερα καταφεύγει στους Πέρσες, τους οποίους θα βοηθήσει στη Μάχη του Μαραθώνα (το 490 π.Χ.), εναντίον των Αθηναίων. Θα πεθάνει, μάλλον στη Λήμνο, κατά την επιστροφή του με τους Πέρσες, μετά την ήττα τους στον Μαραθώνα.

? Σε ποιο πολίτευμα επιστρέφουν μετά την τυραννία ; (θυμηθείτε το ‘’μετρό’’)

Φυσικά στην ολιγαρχία

? Θα μπορούσαν να πάνε κατευθείαν από την τυραννία στη δημοκρατία ;

Όχι.

Πολλές Πόλεις – Κράτη μάλιστα δε θα επιχειρήσουν ποτέ να κάνουν το επόμενο βήμα (προς τη δημοκρατία).

? Είναι κακό αυτό ;

Όχι. Κάθε πόλη επιλέγει το πολίτευμα που της ταιριάζει. Δεν ταιριάζουν όλα σε όλους και ούτε χρειάζεται.

------------------------------------------------

3ο βήμα

Η πορεία της Αθήνας από την ολιγαρχίαπρος τη δημοκρατία

(θα γίνει σε 2 βήματα : α. με τον Κλεισθένη 3ο βήμα

β. με τον Περικλή 4ο βήμα )

(ενότητα5, σελ. 52)

Μετά το τέλος της τυραννίας στην Αθήνα ευνοημένοι ήταν οι δημοκρατικοί.

Τότε ο Κλεισθένης έγινε αρχηγός των δημοκρατικών. (μετά το 510 π.Χ.)

**? Ποιες ενέργειες του Κλεισθένη θεμελιώνουν το δημοκρατικό πολίτευμα ;**

(εξαιρετικά σημαντικό ερώτημα / θα μάθετε την απάντηση, όπως σας τη δίνω αμέσως μετά)

Θεμελιώνω σημαίνει βάζω τις βάσεις. Αυτό ακριβώς έκανε ο Κλεισθένης. Το οικοδόμημα, πάνω σ’ αυτή τη βάση θα το κτίσει, αργότερα, ο Περικλής.

**Ο Κλεισθένης κάνει τις εξής ενέργειες :**

**.δημιουργεί 10 φυλές : τα μέλη τους προέρχονταν από διαφορετικές περιοχές της Αττικής.**Δηλαδή : ανακατεύει τόσο πολύ τους πολίτες **, ώστε η συγγένεια και η καταγωγή να μην επηρεάζουν πια καθόλου την πολιτική.**

Ο Αριστοτέλης μάλιστα σχετικά μ’ αυτό είπε πως : ‘’ ο Κλεισθένης με αυτόν τον τρόπο έδωσε την πολιτική στον λαό’’. Θα το καταλάβετε καλύτερα αν θυμηθείτε τι είπαμε πριν για τους ενεργούς και υπεύθυνους πολίτες.

..**δημιούργησε την Βουλή των Πεντακοσίων**. Δηλαδή αύξησε την προηγούμενη κατά 100 μέλη. **Σ’ αυτήν έπαιρναν μέρος κάθε φορά 50 πολίτες από κάθε φυλή**.

…**έδωσε πολεμικές αρμοδιότητες σε 10 στρατηγούς**, αντί για τον Πολέμαρχο άρχοντα – στρατηγό. **Έναν από κάθε φυλή.**

….**Η Εκκλησία του Δήμου είναι πλέον το κυρίαρχο σώμα**. Δηλαδή : **αυτή παίρνει τις πιο σοβαρές αποφάσεις.**

…..**Άρειος Πάγος και Ηλιαία** (τα δικαστήρια) **παραμένουν ως έχουν**.

-------------------------------------------------

? Γιατί ο Κλεισθένης θεωρείται ο θεμελιωτής του δημοκρατικού πολιτεύματος στην Αθήνα ;

α) κάνει προσιτά στους πολίτες όλα τα αξιώματα ( έτσι όπως τα έχει ρυθμίσει, όλοι κάποια στιγμή θα κληθούν να υπηρετήσουν σε κάποιο αξίωμα)

β) εξασφαλίζει τη λαϊκή συνοχή. Εξηγώ : σε ότι συμβαίνει έχουν δικαίωμα και υποχρέωση να συμμετέχουν όλοι εξίσου. Άσχετα από την οικονομική και κοινωνική τους θέση ή το μορφωτικό τους επίπεδο. Αυτό είχε πει κι ο Αριστοτέλης πιο πάνω.

? Τι καταφέρνει το δημοκρατικό πολίτευμα ;

α) να αφυπνίσει (να ξυπνήσει) το ενδιαφέρον του πολίτη για τα κοινά

β) αλλάζει σημαντικά τον τρόπο ζωής στην Αθήνα.

1η φορά αυτό το βήμα προς τη Δημοκρατία έγινε στη Αθήνα.

--------------------------------------------------

4ο βήμα

Το 2οπρος τη δημοκρατία

(ενότητα 2, σελ. 71 και ενότητα 3, σελ. 73)

Οι Περσικοί πόλεμοι λήγουν το 479 π.Χ.

(Εμείς δεν τους έχουμε κάνει ακόμα. Θα τους κάνουμε μετά. Τώρα συγκεντρωνόμαστε μόνο στη εξέλιξη του πολιτεύματος, Κάνουμε δηλαδή θεματική προσέγγιση).

Τότε (από το 479 π.Χ. και μετά) η Αθήνα κυριαρχείται από 2 ανταγωνιστικά (αντίπαλα μεταξύ τους) πολιτικά κόμματα :

α. το αριστοκρατικό

β. το δημοκρατικό

Κυριαρχεί ο Κλεισθένης (δημοκρατικό κόμμα) που εξελίσσει συνεχώς το πολίτευμα, το οποίο χάνει σταδιακά τον συντηρητικό χαρακτήρα του και γίνεται όλο και πιο δημοκρατικό.

Ας δούμε τώρα τι συμβαίνει σε καθένα από τα δύο πολιτικά κόμματα :

Οι μέχρι τώρα πρωταγωνιστές δε ζουν πια. Ο Μιλτιάδης (νικητής στον Μαραθώνα έχει πεθάνει στη φυλακή και ο Θεμιστοκλής ο νικητής στη Σαλαμίνα έχει πεθαίνει στη εξορία).

Η νέα πολιτική γενιά είναι ο Κίμων (γιος του Μιλτιάδη) για το αριστοκρατικό κόμμα και ο Περικλής για το δημοκρατικό. **Και οι δύο δέχονται να είναι απλώς οι προικισμένοι υπηρέτες της κοινότητας. Αν και είναι ισχυρά πρόσωπα, υποτάσσονται στο σύνολο.**🡪 αυτό είναι εξαιρετικά σημαντικό και δείχνει το υψηλό επίπεδο της πολιτικής σκηνής της Αθήνας εκείνη τη στιγμή.

Αριστοκρατικό κόμμα :

Ο Κίμων είναι γνωστός για τη νομιμοφροσύνη του (= την πίστη και το σεβασμό του στους νόμους της πόλης) στο δημοκρατικό πολίτευμα. Έτσι δέχθηκε αδιαμαρτύρητα το εξοστρακισμό\* του το 461 π.Χ.

\*θα μιλήσουμε αργότερα για τον εξοστρακισμό

Οδήγησε τον στόλο κατά των Περσών και πέθανε στη Σαλαμίνα της Κύπρου το 449 π.Χ.

Δημοκρατικό κόμμα :

Από τον θάνατο του Κίμωνα και μετά κυριαρχεί ο Περικλής και το κόμμα των δημοκρατικών.

Ο Περικλής :

. καταγόταν από το γένος των Αλκμεωνιδών

.. υπήρξε μαθητής του φιλοσόφου Αναξαγόρα

…το 462 π.Χ. μαζί με τον Εφιάλτη (καμία σχέση με τον Εφιάλτη των Θερμοπυλών) βρίσκονται στην ηγεσία του δημοκρατικού κόμματος.

**Ο Περικλής και ο Εφιάλτης αφαιρούν από τον Άρειο Πάγο (προπύργιο των αριστοκρατικών) κάθε πολιτική εξουσία και το αποκλειστικό προνόμιο της δικαιοσύνης. Αυτό ήταν το τελευταίο αποφασιστικό βήμα που άνοιξε τον δρόμο προς την ολοκλήρωση της δημοκρατίας**(εξαιρετικά σημαντικό σημείο)

… όταν εξοστρακίζεται ο Κίμων και δολοφονείται (για άλλους λόγους) ο Εφιάλτης, ο Περικλής μένει μόνος στην ηγεσία του πολύ δυνατού δημοκρατικού κόμματος.

….από εκεί και πέρα εφαρμόζει το προσωπικό του πρόγραμμα :

Ο Περικλής είναι ο πρώτος ανάμεσα στους πολίτες :

- συγκέντρωσε εκτεταμένες εξουσίες

- κυβέρνησε πολλά χρόνια

αλλά

- δεν ξέφυγε ποτέ από τη δημοκρατική νομιμότητα

**? Ποιο ήταν το πολιτικό πρόγραμμα του Περικλή ;**

(πάρα πολύ σημαντικό ερώτημα / το μαθαίνετε όπως είναι παρακάτω, μόνο τα υπογραμμισμένα)

**α) ‘’Δημοκρατία’’ = ισότητα όλων των πολιτών απέναντι στον Νόμο. Άρα ‘’ισονομία’’**Προσοχή : όχι ισότητα γενικά / τέτοια δε μπορεί να υπάρχει στην πραγματικότητα, αφού είμαστε όλοι διαφορετικοί ο ένας από τον άλλο / το σημαντικό έιναι η ‘’ισονομία’’, δηλαδή ο νόμος να μας αντιμετωπίζει όλους το ίδιο, άσχετα από την οικονομική, κοινωνική θέση μας ή το μορφωτικό μας επίπεδο. Αυτό είναι, ίσως, η **ουσία της δημοκρατίας.**

**β) δίνεται η δυνατότητα σε όλους να ζουν μια άνετη ζωή.**

**γ) καθιερώνεται η ‘’μισθοφορία’’, δηλαδή η οικονομική ενίσχυση για τους άπορους πολίτες, προκειμένου και αυτοί να μπορούν να παρακολουθούν άνετα τις συνεδριάσεις της Εκκλησίας του Δήμου.** Έτσι όλοι, ακόμα και οι φτωχότεροι θα μπορούσαν να παίρνουν μέρος στη πολιτική ζωή. (στην ουσία το κράτος τους πλήρωνε το μεροκάματο που έχαναν, όταν είχαν μια πολιτική θέση)

**δ) καθιερώνονται θεσμοί (νόμοι/κανόνες) κοινωνικής προστασίας : δηλαδή για παράδειγμα η πόλη πληρώνει για τους απόρους το αντίτιμο του εισιτηρίου για το θέατρο = ‘’θεωρικά χρήματα’’**. Εξηγώ : Το θέατρο γεννήθηκε στην δημοκρατική Αθήνα και το θεωρούσαν σπουδαία εκπαίδευση για όλους. Γι’ αυτό έπρεπε όλοι να μπορούν να παρακολουθούν τις παραστάσεις.

**ε) σχεδιάστηκε η ανοικοδόμηση σπουδαίων δημόσιων έργων.** Αυτή : - έδωσε εργασία σε πολλούς

- άλλαξε την όψη της πόλης

- ανέδειξε τη δύναμη της Αθήνας

**στ) κυρίαρχο σώμα είναι η Εκκλησία του Δήμου** : συμμετέχουν όλοι οι Αθηναίοι πολίτες και εκφράζουν ελεύθερα τη γνώμη τους. **Αυτή παίρνει τις αποφάσεις.**

**ζ) η Βουλή των Πεντακοσίων παραμένει και έχει αυξημένες αρμοδιότητες.** Τα μέλη της τα εκλέγει με θητεία ενός χρόνου η Εκκλησία του Δήμου. **Προετοιμάζει το ‘’Προβούλευμα’’ , δηλαδή τα κείμενα των νόμων που θα συζητούνταν στη Εκκλησία του Δήμου.**

**η) η Ηλιαία έχει αναβαθμισμένο ρόλο** αφού ασκεί το κύριο δικαστικό έργο. **Την αποτελούν 6.000 δικαστές, που εκλέγονταν για θητεία ενός έτους.**Χωριζόταν σε 10 τμήματα. Κάθε τμήμα ασχολούνταν με άλλο δικαστικό τομέα και ήταν ευθύνη μιας από τις 10 φυλές.

**θ) ο Άρειος Πάγος χάνει τις αρμοδιότητές του.** Κρατάει μόνο τις περιπτώσεις φόνου εκ προ μελέτης και τους εμπρησμούς.

**ι) οι 9 άρχοντες δεν εκλέγονται πια, αλλά κληρώνονται**. Έτσι όλοι κάποια στιγμή θα περάσουν από αυτό το αξίωμα, που πλέον ήταν μάλλον διακοσμητικό, αφού την εξουσία είχε η Εκκλησία του Δήμου.

**ια) οι 10 στρατηγοί έχουν μεγάλη εξουσία.** Η εσωτερική ασφάλεια της πόλης , η εξωτερική πολιτική και η διοίκηση στρατού και στόλου είναι δικές τους αρμοδιότητες.

-------------------------------------------------------------------

ΟΔΗΓΙΕΣ ΜΕΛΕΤΗΣ

Από τα κεφάλαια που αναφέρω στην αρχή κρατώ μόνο τα σημεία που χρειάζονται στο θέμα μας.

Όσα σημεία των κεφαλαίων δεν περιλαμβάνονται, θα γίνουν μετά με άλλο τρόπο.

Δεν είναι απαραίτητο να πάτε στο βιβλίο για να διαβάσετε τις αντίστοιχες ενότητες. Σας καλύπτουν απόλυτα οι σημειώσεις αυτές.

Πρέπει να τις διαβάσετε όπως σας σημειώνω και να μάθετε τα σημεία που σας λέω, όπως σας προτείνω.

Αργότερα θα σας δώσω ερωτήσεις για να δούμε πόσο καλά τα καταλάβατε και βέβαια εκείνον τον συγκεντρωτικό πίνακα για τον οποίο σας έχω ήδη μιλήσει.

Είναι απαιτητικά κεφάλαια.

Θέλουν προσοχή.

Δεν τα μαθαίνω όλα, ούτε όλα μαζί. Ακολουθώ τις οδηγίες και τον ρυθμό διδασκαλίας στην τάξη.

Τα κεφάλαια που μεσολαβούν (ανάμεσα στις ενότητες αυτές) θα γίνουν μετά.

------------------------------------

-------------------------------------------------------